उद्धव बोले- सिंबल छीना लेकिन ठाकरे नाम कोई नहीं छीन सकता, चुनाव आयोग भंग हो
Maharashtra Political Crisis News; Uddhav Thackeray Vs Eknath Shinde and Election Commission On Shiv Sena Symbol  सुप्रीम कोर्ट ने सोमवार को उद्धव गुट की शिवसेना के नाम-निशान से जुड़ी याचिका पर तत्काल सुनवाई करने से इनकार कर दिया।
शिवसेना नाम और तीर-कमान सिंबल मिलने के बाद अब शिंदे गुट ने महाराष्ट्र असैंबली में बने शिवसेना के ऑफिस पर दावा ठोका है। शिंदे गुट के विधायकों ने ऑफिस को अपने अधिकार में ले लिया। इस पर उद्धव ठाकरे ने कहा- हमारी पार्टी का नाम और चुनाव चिन्ह छिन गया है, लेकिन ठाकरे नाम कोई नहीं छीन सकता। चुनाव आयोग को भंग कर देना चाहिए।
उद्धव ने कहा- चुनाव आयोग के फैसले के खिलाफ हमने सुप्रीम कोर्ट का रुख किया है। महाराष्ट्र में जो कुछ चल रहा है अगर उसे नहीं रोका गया तो 2024 का लोकसभा चुनाव देश का आखिरी चुनाव हो सकता है। इसके बाद यहां तानाशाही चलेगी।
इधर, सुप्रीम कोर्ट ने सोमवार को शिवसेना का नाम-निशान शिंदे गुट को देने के खिलाफ उद्धव गुट की याचिका पर तत्काल सुनवाई करने से इनकार कर दिया। कोर्ट ने कल फिर से याचिका दाखिल करने को कहा है।
उद्धव ठाकरे ने मुंबई के शिवसेना भवन में अपने विधायकों की बैठक बुलाई। जहां उनके समर्थकों ने शिंदे गुट और चुनाव आयोग के खिलाफ नारेबाजी की।
शिंदे गुट के विधायक बोले- सेना भवन पर दावेदारी नहीं
मुंबई के शिवसेना भवन में उद्धव गुट की मीटिंग से पहले शिंदे गुट के नेता सदा सर्वंकर ने कहा कि हम किसी प्रॉपर्टी पर ध्यान नहीं दे रहे हैं। न सिर्फ सेना भवन, बल्कि हमारे लिए पार्टी की हर शाखा एक मंदिर है।​​​​​​
सुप्रीम कोर्ट में ठाकरे गुट ने पार्टी संविधान का हवाला दिया
उद्धव गुट की याचिका में कहा गया कि चुनाव आयोग ने विवाद के निपटारे का आधार पार्टी के 1999 के संविधान को बनाया, जबकि 2018 में पार्टी के संविधान में संशोधन किया गया था। 2018 के संविधान के तहत शिवसेना अध्यक्ष पार्टी में सर्वोच्च होंगे। पार्टी से किसी को निकालने, बैठक करने या पार्टी में किसी को भी शामिल करने का आखिरी फैसला पार्टी अध्यक्ष का ही होगा।
1999 के पार्टी संविधान के मुताबिक पार्टी प्रमुख के पास इस तरह का कोई पावर नहीं था। उद्धव गुट ने कहा कि चुनाव आयोग ने 2018 के संविधान को रिकॉर्ड पर रखने का समय नहीं दिया। साथ ही कहा कि पार्टी का अधिकांश कैडर और कार्यकर्ता उद्धव ठाकरे के साथ हैं। चुनाव आयोग ने फैसला लेते वक्त नए संविधान को अनदेखा किया है। वहीं गुट ने सुप्रीम कोर्ट से मामले की सुनवाई पूरी होने तक चुनाव आयोग के आदेश पर रोक लगाने की मांग की है।
ठाकरे गुट का दावा- नाम खरीदने के लिए 2000 करोड़ में सौदा
शिवसेना (उद्धव बालासाहेब ठाकरे) के नेता संजय राउत ने दावा किया है कि शिवसेना का नाम और चुनाव चिह्न तीर-कमान को खरीदने के लिए 2000 करोड़ रुपए का सौदा हुआ है। राउत ने रविवार काे सोशल मीडिया में लिखा था कि 2000 करोड़ रुपए एक शुरुआती आंकड़ा है और यह पूरी तरह सच है।
राउत ने था कहा कि सत्तारूढ़ दल के करीबी एक बिल्डर ने यह जानकारी साझा की है। इसका खुलासा वे जल्द करेंगे। वहीं, राउत के इस बयान पर CM एकनाथ शिंदे के विधायक सदा सर्वंकर ने पूछा कि क्या उस डील के कैशियर संजय राउत हैं?
इस मामले में नासिक में संजय राउत के खिलाफ केस दर्ज किया गया है।
पार्टी और निशान छिनने पर उद्धव बोले- अब जंग शुरू
उद्धव ठाकरे ने शनिवार को अपने समर्थकों से कहा था कि गली-गली में जाकर लोगों को बताइए कि पार्टी का चुनाव चिह्न ‘तीर-कमान’ चोरी हो गया है। CM एकनाथ शिंदे पर निशाना साधते हुए उन्होंने कहा था कि चोर को सबक सिखाने की जरूरत है। वह पकड़ा गया है। मैं चोर को तीर-कमान लेकर मैदान में आने की चुनौती देता हूं और हम एक जलती हुई मशाल से उसका मुकाबला करेंगे। पूरी खबर यहां पढ़ें...
चुनाव आयोग ने एकनाथ शिंदे गुट को असली शिवसेना बताया था
चुनाव आयोग ने एकनाथ शिंदे गुट को असली शिवसेना बताते हुए शुक्रवार शाम शिवसेना का नाम और तीर-कमान का निशान इस्तेमाल करने की इजाजत दे दी थी। आयोग ने पाया था कि शिवसेना का मौजूदा संविधान अलोकतांत्रिक है। उद्धव गुट ने बिना चुनाव कराए अपनी मंडली के लोगों को अलोकतांत्रिक रूप से पदाधिकारी नियुक्त करने के लिए इसे बिगाड़ा।
चुनाव आयोग ने यह भी पाया था कि शिवसेना के मूल संविधान में अलोकतांत्रिक तरीकों को गुपचुप तरीके से वापस लाया गया, जिससे पार्टी निजी जागीर के समान हो गई। इन तरीकों को चुनाव आयोग 1999 में नामंजूर कर चुका था। पार्टी की ऐसी संरचना भरोसा जगाने में नाकाम रहती है।
‘मोगेंबो’​​​​​​ पर भाजपा बोली- उद्धव मिस्टर इंडिया की तरह गायब हो रहे हैं
शिवसेना (उद्धव बालासाहेब ठाकरे) के नेता उद्धव ठाकरे ने केंद्रीय मंत्री अमित शाह को 1980 के दशक की चर्चित फिल्म ‘मिस्टर इंडिया’ का खलनायक ‘मोगैंबो’ कहा था। इस पर भाजपा ने सोमवार को पलटवार किया। भाजपा ने कहा कि उद्धव मिस्टर इंडिया की तरह गायब हो रहे हैं। मुंबई के भाजपा विधायक अतुल भातखलकर ने कहा, ‘उद्धव ठाकरे भाजपा नेतृत्व को मोगैंबो बता रहे हैं। वह (उद्धव) यह समझने में विफल रहे हैं कि इस तरह की हंसने लायक टिप्पणी के साथ वह खुद मिस्टर इंडिया बनते जा रहे हैं।
आप महाराष्ट्र की राजनीति से लगभग गायब हो चुके हैं। आपको घर पर रहना चाहिए।’
महाराष्ट्र की पॉलिटिक्स से जुड़ी ये खबरें भी पढ़ें...
उद्धव का शाह पर तंज- मोगैंबो खुश हुआ, कहा-वो लोगों को लड़ाकर राज करना चाहते हैं
शिवसेना नाम और तीर-कमान चिन्ह को लेकर चुनाव आयोग के फैसले पर नाराजगी जताते हुए उद्धव ठाकरे ने अमित शाह पर तंज किया था। उद्धव ने शाह का नाम लिए बिना कहा था कि मोगैंबो खुश हुआ। उन्होंने कहा था कि आपको मिस्टर इंडिया फिल्म याद है, मोगैंबो यही तो चाहता था। वो देश के लोगों को आपस में लड़ाकर राज करना चाहते हैं। यही आज के मोगैंबोस हैं। ​​​​​​पूरी खबर यहां पढ़ें...
EC ने दूध का दूध, पानी का पानी किया:अमित शाह 
EC के फैसले का स्वागत करते हुए केंद्रीय गृहमंत्री अमित शाह ने कहा था कि दूध का दूध और पानी का पानी हो गया। सत्यमेव जयते का सूत्र चरितार्थ हुआ है। जब कभी भी 2014 से 2022 के कालखंड का भारत की चुनी हुई सरकारों का इतिहास लिखा जाएगा तो स्वर्णिम अक्षरों से लिखा जाएगा। पूरी खबर पढ़िए..
उद्धव ठाकरे से छिनेगी शिवसेना की 334 करोड़ रुपए की संपत्ति
चुनाव आयोग का फैसला लागू हुआ तो शिवसेना की सभी संपत्तियों से उद्धव ठाकरे को हाथ धोना पड़ेगा। ADR के आंकड़ों के मुताबिक 2019-20 में शिवसेना के पास 148.46 करोड़ की FD और 186 करोड़ की अचल संपत्ति थी। अब शिंदे गुट असली शिवसेना के रूप में जिसे कोषाध्यक्ष की जिम्मेदारी सौंपेगा, उसके हस्ताक्षर को पार्टी की तरफ से वित्तीय लेन-देन के लिए मान्यता मिलेगी। महाराष्ट्र में 82 जगहों पर शिवसेना के दफ्तर हैं। पूरी खबर यहां पढ़ें...